Catarroja aprova l'avantprojecte d'ampliació del cementeri municipal
02 jun 2023

L'Ajuntament de Catarroja va aprovar, en l'última junta de govern, l'adjudicació de l'avantprojecte per a l'ampliació i renovació del cementeri municipal a Daia Arquitectes per 10.800 euros més IVA. D'aquesta manera, es posa les bases per a les successives ampliacions que es requerisquen durant els pròxims anys, apostant per un model adaptat a les noves demandes de la ciutadania.

“El cementeri de Catarroja és patrimoni del veïnat, per això és important oferir totes les opcions possibles ara que les tenim a la nostra mà de cara a una futura ampliació del recinte. Millorar les seues prestacions i donar servei no serà únicament el contingut en el qual es fixe en l'avantprojecte, ja que s’introduiran nous serveis que la ciutadania està demandant, responent així a l’augment de les cremacions o a la concepció del cementeri com un espai de record obert a la ciutadania”, explica Xavi Bellot, regidor de Cementeri en funcions.

D'aquesta manera, l'avantprojecte obri la porta a una nova concepció del servei funerari que prestarà l'Ajuntament de Catarroja, oferint noves formes d'inhumació, així com nous i innovadors espais com el jardí de dol perinatal. A més, pretén obrir el cementeri al poble, de tal manera que no s'oculte, sinó que es plantege com un espai de reflexió i record a les persones que ja no estan entre nosaltres.

Finalment, l'avantprojecte establirà el model de creixement del recinte per a les pròximes dècades, oferint zones obertes, un espai de celebració de cerimònies de comiat, un nou cementeri, espais per al vessament de cendres, un edifici auxiliar i més d'un miler de nínxols, així com columbaris i parcel·les per a panteons, consolidant així un dels principals trets d'identitat del cementeri municipal de Catarroja.